

	Retningslinjer for dekning av utgifter til databrille

	Godkjent av:  Universitetsdirektøren                                                                                          Dato:11.05.2005



Erstatter: Retningslinjer av 05.05.1997

1. FORMÅL OG OMFANG
Retningslinjene angir hvilke rutiner som gjelder for synsundersøkelser for tilsatte som arbeider ved dataskjerm og hvilke krav som stilles for å få refundert utgifter til databrille.

Retningslinjene gjelder for tilsatte ved Universitetet i Tromsø som tilbringer mye tid foran dataskjerm.

Ifølge § 11, pkt. 1 i forskrift om Arbeid ved dataskjerm skal: "arbeidstakere få tilbud om øyeundersøkelse og synsprøve foretatt av en person med nødvendige kvalifikasjoner:

- før de begynner arbeidet ved dataskjermen,

- om nødvendig med jevne mellomrom i tiden deretter og

- dersom de får synsproblemer som kan skyldes arbeidet ved dataskjermen."

Med personer med nødvendige kvalifikasjoner menes optiker og eller øyelege.

2. ANSVAR OG MYNDIGHET
Øverste administrative leder ved enheten skal godkjenne den forelagte dokumentasjon (se vedleggene) før innkjøp av databrille foretas. Utgifter til databrille dekkes over den aktuelle enhets driftsmidler.

3. DEFINISJONER
Vanlig brille:
Brille til bruk på avstand og brille tilpasset vanlig leseavstand. Vanlige progressive briller til avstands- og lesebruk regnes som vanlig synskorrigerende hjelpemiddel. 

Databrille: 

Databrille er et samlebegrep for briller som er ordinert for å bedre synet for arbeidstakere som har arbeidsoppgaver ved dataskjerm hvor vanlig brillekorreksjon ikke er tilstrekkelig. Databrille er et hjelpemiddel/arbeidsredskap på arbeidsplassen. Med andre ord; brille som brukes i det daglige og ikke kun ved dataskjermarbeidsplassen regnes ikke som databrille. Databrille er særlig aktuelt for personer som tilbringer mye tid foran dataskjerm. 

4. ANBEFALT FRAMGANGSMÅTE VED ARBEIDSRELATERTE                                   SYNSPROBLEMER
Følgende trinnvise tilnærming foreslås når en arbeidstaker presenterer et arbeidsrelatert synsproblem. Hensikten med en slik tilnærming vil være å vurdere plagene i sammenheng med den generelle organisering og tilrettelegging av arbeidsforholdene. Det henvises til kap. 3, §§ 6-10 i forskriften "Arbeid ved dataskjerm".

A. Ergonomisk vurdering av arbeidsplassen før anskaffelse av databrille 
Før databrille anskaffes vil det være viktig å vurdere arbeidsplassen helhetlig. I blant kan en bedre tilrettelegging og enkle tiltak føre til en totalt sett bedre tilpasset arbeidsplass og synsproblemet kan være løst. Årsaken til "synsproblemet" kan med andre ord bero på noe annet enn et reelt synsproblem. I vurderingen bør det huskes på:

Arbeidsrutine/tilrettelegging: Variasjon i arbeidet, hvor lenge sitter arbeidstakeren foran skjerm, pauser, arbeidstempo? 

Programvare: Tilpasset brukers behov, kunnskap og erfaringsnivå?

Utstyr: Dimensjonert og tilpasset arbeidets art, skjermstørrelse, kvalitet, tastaturutforming, datamusutforming, arbeidsbordets fleksibilitet, tilleggsutstyr (konseptholder, håndleddstøtte etc.)?

Lysforhold: Allmennbelysning, punktbelysning, dagslys, refleks og blending,                   kontrastforhold? 

Øvrige påvirkninger: Stress, støy, støv, temperatur etc.?

Bedriftshelsetjenesten kan være behjelpelig med veiledning eller arbeidsplassbesøk, der det er

behov for det. Den ergonomiske vurderingen vil ta hensyn til nevnte områder og forandringer vil eventuelt bli foreslått.

Om tiltakene ikke har hjulpet og den ansatte fortsatt har synsproblemer 3-5 uker etter tilretteleggingen av arbeidsplassen, er det grunn til å gjennomføre en synstest.

B. KRlTERIER FOR GODKJENNING AV TERMlNALBRILLE
Arbeidstakerne kan søke om at arbeidsgiver dekker utgiftene til databrille dersom hun/han jevnlig og under en betydelig del av sitt arbeid jobber ved en dataskjerm. Omfanget av arbeidet ved dataskjerm konkretiseres ikke nærmere på noen plass i forskriften eller veiledningen.

Databrille vil som oftest være en énstyrkebrille. Hvis det foreligger behov for annen brille, må dette dokumenteres særskilt.

Progressive briller er svært sjelden berettiget på bakgrunn av forskriften "Arbeid ved dataskjerm". Bruk av progressive briller pga kontakt med personer på større avstand fra arbeidsplassen, vil falle utenfor forskriftens virkeområde og derfor ikke kunne begrunnes av denne.

Et unntak hvor slike briller likevel kan vurderes, er for arbeidstakere som jevnlig må følge med på en eller flere dataskjermer som er plassert på flere meters avstand og som av klare grunner ikke kan flyttes nærmere.

Brytningsfeil og alder
Generelt: Behovet for brille er avhengig av arbeidstakers alder, øyets brytningsfeil og arbeids-

mengde/-tid. Personer under 40 år vil som regel ikke ha behov for arbeidsbrille da øynenes

fokuseringsevne (akkomodasjonsevne) kompenserer for ulike avstander.

Brytningsfeil
Nærsynte (myope) med eller uten hornhinneskjevhet vil normalt ha behov for brille i det daglige liv og får normalt ikke definert et ev større korreksjonsbehov som terminalbrille.

Langsynte (hypermetrope) inntil +2D og hornhinneskjeve (astigmate) inntil + lD arbeidstakere under 35 - 40 år kan oftest klare seg uten brille i det daglige. Arbeid foran dataskjerm kan berettige behov for databrille. Individuell vurdering må foretas.

Ved sterkere langsynthet og eller hornhinneskjevhet vil man oftest ha behov for brille i det

daglige, og spesiell databrille vurderes ikke som nødvendig.

Alderslangsynthet (presbyopi) er en normal aldringsprosess som ikke påvirkes av arbeids- situasjonen. Vanlige lesebriller for alderslangsynte defineres derfor ikke som databrille.

Dersom arbeidsplassens utforming resulterer i behov for annen brille enn den vanlige lesebrille,

kan den særtilpassede brille defineres som databrille.

Konklusjon
Arbeidstaker er berettiget synskorrigerende hjelpemidler dersom det skriftlig dokumenteres enten at

1. Brillen som skal brukes ved skjermarbeid er forskjellig fra den vanlige brille; altså at egen brille ikke kan brukes. Dette vil oftest gjelde personer over 40 år.

eller at

2. Det er nødvendig med korreksjon av svak langsynthet eller/og hornhinneskjevhet hos yngre mennesker som ikke bruker brille til daglig. Dette må begrunnes særskilt av optiker, ev øyelege.

5. DEKNING AV UTGIFTER
Arbeidstaker er jfr. § 11.4 berettiget til å få dekket utgifter knyttet til syns- og øyeundersøkelser.

Dersom behovet for databrille dokumenteres skriftlig av optiker, ev øyelege, skal også utgifter til disse dekkes av arbeidsgiver. Begrunnelsen fra optiker, ev øyelege, skal forevises arbeidsgiver. Med utgangspunkt i arbeidstakers egne opplysninger og optikers, ev øyeleges, dokumentasjon vil arbeidsgiver gi sin endelige godkjenning eller ikke godkjenning.

Universitetet dekker utgifter til:


- innfatning inntil kr 1200,-

- utgifter til enstyrkeglass eller deltglass tilpasset avstanden til dataskjerm (refleksfrie glass dekkes, samt utgifter til arbeid, andre typer spesialbehandling av glass dekkes ikke).

Den forelagte dokumentasjon, skal godkjennes av øverste administrative leder ved enheten før innkjøp av databrille foretas. Behov for ny innfantning skal vurderes spesielt. Databrillen er et individuelt arbeidsverktøy, betalt av bedriften og skal oppbevares og behandles deretter. 

6. REFERANSER
1) Forskriften "Arbeid ved dataskjerm" § 11.
2) Statens personalhåndbok 201.2-2.

7. VEDLEGG
A: Skjema for ansattes egne opplysninger vedrørende terminalbrille (1 side)
B: Skjema for optikers, ev øyeleges, vurdering vedrørende terminalbrille (2 sider) 

C: Skjema for arbeidsgivers vedtak vedrørende terminalbrille (1 side)

